Rozhodnutie Komisie
z 1. marca 2004,
ktorým sa stanovujú prechodné opatrenia pre obchod v rámci Spoločenstva so spermiami, vajíčkami a embryami hovädzieho dobytka, ošípaných, oviec, kôz a koňovitých získaných v Českej republike, Estónsku, Cypre, Lotyšsku, Litve, Maďarsku, Poľsku, Slovinsku a Slovensku
[oznámené pod číslom K(2004) 574]
(Text s významom pre EHP)
(2004/205/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Poľska, Slovinska a Slovenska, a najmä jej článok 2 ods. 3,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Poľska, Slovinska a Slovenska, a najmä jeho článok 42,
keďže:
(1) od 1. mája 2004 budú musieť byť spermie, vajíčka a a embryá hovädzieho dobytka, ošípaných, oviec, kôz a koňovitých získaných v Českej republike, Estónsku, Cypre, Lotyšsku, Litve, Maďarsku, Poľsku, Slovinsku a Slovensku (nové členské štáty), ktoré sú určené na obchodovanie vo vnútri spoločenstva, v súlade so všetkými podmienkami stanovenými v príslušných právnych predpisoch spoločenstva;
(2) uvedené produkty budú podliehať najmä veterinárnym požiadavkám stanoveným v smernici Rady 88/407/EHS zo 14. júna 1988, ktorou sa stanovujú veterinárne požiadavky pre obchodovanie so zmrazeným semenom domáceho dobytka v spoločenstve a pre jeho dovoz do spoločenstva [1], smernici Rady 89/556/EHS z 25. septembra 1989 o veterinárnych podmienkach, ktorými sa riadi obchod s embryami domáceho hovädzieho dobytka v rámci spoločenstva a dovozy týchto embryí z tretích krajín [2], smernici Rady 90/429/EHS z 26. júna 1990, ktorou sa ustanovujú požiadavky na zdravotný stav zvierat platné pri obchodovaní so spermiami ošípaných v rámci spoločenstva a ich dovoz [3] a smernici Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sanevzťahujú veterinárne požiadavky ustanovené v osobitných právnych predpisoch spoločenstva uvedených v prílohe A oddieli I smernice 90/425/EHS [4];
(3) určité z týchto živočíšnych produktov získaných v nových členských štátoch pred dátumom pristúpenia, môžu byť súčasťou zásob po dátume pristúpenia. Avšak, je možné, že tieto živočíšne produkty nebudú v súlade s veterinárnymi požiadavkami uplatňovanými pre obchod vo vnútri spoločenstva;
(4) aby sa uľahčil prechod z existujúceho stavu pre produkty z nových členských štátov na režim vyplývajúci z uplatňovania veterinárnych právnych predpisov spoločenstva, sa zdá byť vhodné stanoviť pre tieto produkty prechodné opatrenia;
(5) článok 53 Aktu o pristúpení ustanovuje, že nové členské štáty sa po pristúpení považujú za štáty, ktoré obdržali oznámenia o tomto rozhodnutí;
(6) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Toto rozhodnutie sa uplatňuje na spermie, vajíčka a embryá hovädzieho dobytka, ošípaných, oviec, kôz a koňovitých, ktoré sú predmetom veterinárnych požiadaviek stanovených v smerniciach 88/407/EHS, 89/556/EHS, 90/429/EHS a 92/65/EHS a boli získané pred 1. májom 2004 v Českej republike, Estónsku, Cypre, Lotyšsku, Litve, Maďarsku, Malte, Poľsku, Slovinsku a Slovensku (nové členské štáty).
Článok 2
Od 1. mája 2004 sa produkty uvedené v článku 1 neodosielajú do iných členských štátov.
Článok 3
1. Odchylne od článku 2 sa môžu produkty uvedené v článku 1 od 1. mája 2004 do 31. decembra 2004:
a) odosielať do ostatných nových členských štátov ak:
i) štát určenia povolí odoslanie,
ii) sú splnené podmienky ustanovené štátom určenia pred 1. májom 2005;
b) vstúpiť do obchodu vo vnútri spoločenstva, ak produkty:
i) boli získané v strediskách alebo tímami schválených na vývoz do spoločenstva,
ii) sú označené schvaľovacím číslom, ktoré bolo pridelené stredisku alebo tímu na účely vývozu do spoločenstva.
2. Veterinárne osvedčenie, ktoré sa pripája k zásielkam produktov uvedených v odseku 1 obsahuje toto doplňujúce osvedčenie podpísané oficiálnym veterinárom:
"Spermie, vajíčka alebo embryá (nehodiace sa prečiarknite) hovädzieho dobytka, ošípaných, oviec, kôz alebo koňovitých (nehodiace sa prečiarknite), ktoré zodpovedajú požiadavkám rozhodnutia Komisie 2004/205/ES [5] a boli získané pred 1. májom 2004."
Článok 4
Členské štáty prijmú potrebné opatrenia na zabezpečenie súladu s týmto rozhodnutím a tieto uverejnia. Bezodkladne o nich informujú Komisiu.
Článok 5
Toto rozhodnutie sa uplatňuje s výhradou a odo dňa nadobudnutia platnosti zmluvy o pristúpení z roku 2003.
Článok 6
Toto rozhodnutie je adresované členským štátom.
V Bruseli 1. marca 2004